অবশ্যই সাফল্য। মাত্র ন’ঘণ্টার মধ্যে মেডিক্যাল কলেজ থেকে চুরি যাওয়া সদ্যোজাতকে উদ্ধার করতে পারা পুলিশ-প্রশাসনের মুনশিয়ানার পরিচয়। সময়মতো ব্যবস্থা নিতে না-পারলে হয়তো হারানো শিশুকে ফিরেই পেতেন না মা। এমন ঘটনার নজিরও তো আছে এই পশ্চিমবঙ্গেই। রাজ্যের বিভিন্ন অঞ্চল থেকে শিশুপাচারের সঙ্গে যুক্ত সন্দেহে একের পর এক গ্রেফতার হয়েছে চিকিৎসক থেকে পাচারকারী— সকলেই। বোঝা গিয়েছিল, চক্রের হাত সুবিশাল। মেডিক্যাল কলেজের ঘটনাও তেমনই কোনও চক্রের সঙ্গে যুক্ত কি না, তা অবশ্য প্রমাণসাপেক্ষ।
প্রদীপের নীচে অন্ধকার থাকে। সাফল্যের পিছনে থাকে কালো ছায়া। স্বাভাবিকভাবেই প্রশ্ন উঠছে, মেডিক্যাল কলেজের মতো গুরুত্বপূর্ণ হাসপাতালে এমন ঘটনা ঘটল কীভাবে? প্রশ্ন অবান্তর নয়। তদন্তে দেখা গিয়েছে, হাসপাতালের বহু ক্যামেরা অকেজো। দরজা অরক্ষিত। ওয়ার্ডে-ওয়ার্ডে নজরদারির ব্যবস্থা কার্যত নেই। বিশেষজ্ঞেরা অনেকেই বলছেন, যে প্রক্রিয়ায় শিশুচুরির ঘটনাটি ঘটেছে, সামান্য নজরদারি থাকলেই তা আটকানো যেত। শুধু তাই নয়, প্রশ্ন উঠছে, সরষের মধ্যেই ভূত নেই তো ! সরকারি হাসপাতালের সঙ্গে যুক্ত কর্মীরাও শিশুচুরিতে সাহায্য করছেন না তো?
এই প্রেক্ষাপটে আরও একটি প্রশ্ন প্রাসঙ্গিক। কোনও বেসরকারি হাসপাতালে ঘটনাটি ঘটলে, কী হতে পারত? গত কয়েকদিন ধরে শহরের বিভিন্ন বেসরকারি হাসপাতালকে সংগত কারণেই যথেষ্ট চাপে রেখেছে সরকার। কড়া ব্যবস্থা নেওয়া হচ্ছে অনেকের বিরুদ্ধে। থানায় হাজিরা দিচ্ছেন চিকিৎসক এবং হাসপাতাল কর্মীরা। বেসরকারি হাসপাতাল নিয়ে মানুষের মনে আতঙ্ক ছড়িয়েছে। কিন্তু জনগণ তাহলে যাবেন কোথায়? মনে রাখা দরকার, বেসরকারি হাসপাতালের সঙ্গে লড়াই করতে হলে সরকারি হাসপাতালের পরিকাঠামোর দিকে নজর দেওয়া জরুরি। যে হাসপাতাল থেকে শিশু চুরি যায়, মানুষ কীভাবে তার উপর ভরসা রাখবে? আরও উদ্বেগের, এত কাণ্ডের পরেও হেলদোল নেই হাসপাতাল কর্তৃপক্ষের। সুপারকে দেখাই গেল না এলাকায়। ভাবলেশহীন কর্তৃপক্ষের বিরুদ্ধে কড়া ব্যবস্থা না-নিলে রাজ্যবাসীর কপালে আরও দুর্ভোগ আছে।